Ferðamálastofa kynnti nýlega hvaða verkefni til úrbóta á ferðamannastöðum yrðu stydd á þessu ári . Alls bárust 152 umsóknir en 60 þeirra hlutu styrki . Til úthlutunar voru um 54 milljónir króna sem skiptast í þrjá flokka . Umsóknir hljóðuðu uppá samtals tæplega 400 milljónir . Til viðmunar við úthlutun styrkja var stuðst við þær meginhugmyndir að framkvæmdin stuðli að náttúruvernd , vinni að uppbyggingu atvinnugreinarinnar og valdi ekki óeðlilegri samkeppni milli einstakra aðila . Auk ofangreindra atriða varðandi forgangsröðun var lögð sérstök áhersla á bætt aðgengi fyrir alla að náttúrulegum áningarstöðum . Nokkur verkefni á Vesturlandi hlutu styrki . Hæstu upphæðirnar greiðast til úrbóta á fjölsóttum ferðamannastöðum . Borgarbyggð fær þannig 2,5 milljónir til göngustígagerðar við Grábrók og Snæfellsbær fær 2 milljónir vegna göngustígagerðar á Arnarstapa . Til uppbyggingar á nýjum stöðum fær Hreðavatn ehf. 3 milljónir króna til gerðar áningarstaðar við Glanna í Norðurá . Sex minni verkefni á Vesturlandi fengu auk þess styrki . Félagsskapurinn Breiðafjarðarfléttan fær hálfa milljón króna til merkingar strandsvæða við Breiðafjörð og þá fær Ferðamálafélag Dala og Reykhóla sömu upphæð til gerðar göngu - og reiðleiðakorts . Framfarafélag Snæfellsbæjar fær 250 þúsund krónur vegna útsýnisstaðar í Ólafsvíkurenni , Eyrbyggja fær sömuleiðis 250 þúsund til að bæta aðgengi að Grundarkampi og Grundarfjarðarbær fær 250 þúsund kr. til stikun gönguleiða frá Grundarfirði til Kolgrafarfjarðar . Loks fær Reykhólahreppur 150 þúsund kr. til göngustígagerðar um fuglaskoðunarsvæði .